**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/103-3/2024.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2024. február 1-én 8.00 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

 Hegyiné Havasi Valéria alpolgármester

 dr. Temesvári Zsolt

 Varga József képviselők

**Igazoltan távol:** Inhof Tamás képviselő

**Tanácskozási joggal megjelent**:

 dr. Varga Viktória jegyző, jegyzőkönyvvezető

 Harsányi István közbeszerzési szakértő

 Szántó Szilvia irodavezető

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 4 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra azzal, hogy az Aktív Turizmus Fejlesztése TOP-PLUSZ-6.1.4.-23. pályázat Projektelőkészítő Tanulmányának módosításáról is döntenének.

A napirendet a képviselő-testület egyhangú szavazással elfogadja.

**Napirend:**

**1) Döntéshozatal a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban**

*Előterjesztő: Bíró Imre polgármester*

**2) A „Balatonszepezd útfelújítások I.” tárgyú közbeszerzési eljárás lefolytatásához szükséges határozatok meghozatala**

*Előterjesztő: Bíró Imre polgármester*

**3) Pályázat kiírása falugondnoki munkakörre**

*Előterjesztő: Bíró Imre polgármester*

**4) Kötelező felvételt biztosító általános iskolai körzethatárok véleményezése**

*Előterjesztő: Bíró Imre polgármester*

**5) Döntés az Aktív Turizmus Fejlesztése TOP-PLUSZ-6.1.4.-23. pályázat Projektelőkészítő Tanulmányának módosításáról**

*Előterjesztő: Bíró Imre polgármester*

**NAPIREND TÁRGYALÁSA**

**1) Döntéshozatal a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban**

*Előterjesztő: Bíró Imre polgármester*

**Bíró Imre polgármester:** 2023. november 24-i ülésen közbeszerzési eljárást kezdeményeztek a „Balatonszepezd útfelújítások I.” című projektben a kivitelező kiválasztására. A Közbeszerzési Bírálóbizottság megállapította, hogy minden részfeladatnál a fedezetet ki kell egészíteni, csak lehet az adott részfeladat érvényes. A szükséges fedezet kiegészítése nem lehetséges, ezért javasolja az eljárást eredménytelennek nyilvánítani. A közbeszerzési törvény alapján név szerinti szavazás szükséges, ezért jegyző asszony felolvassa a képviselők nevét, a külön jegyzőkönyvben rögzíti és összeszámolja a szavazatokat, majd a szavazás eredményét a névsorral együtt átadja neki. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **név szerinti szavazással 4 igen szavazattal – egyhangúlag – az alábbi határozatot hozza:**

**2/2024. (II.1.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban megállapítja, hogy az eljárás érvényessé tételéhez fedezetkiegészítés szükséges.

Tekintettel arra, hogy a szükséges fedezet kiegészítése nem lehetséges, a képviselő-testület a közbeszerzésekről szóló 2015. évi CXLIII. törvény 75. § (2) bekezdés b) pontja alapján a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárást **eredménytelennek nyilvánítja**.

**2) A „Balatonszepezd útfelújítások I.” tárgyú közbeszerzési eljárás lefolytatásához szükséges határozatok meghozatala**

*Előterjesztő: Bíró Imre polgármester*

**Bíró Imre polgármester:** Az eredménytelenség miatt új közbeszerzést fognak lefolytatni, egyszerűsített műszaki tartalommal. Az Árpád utcáról van szó, Arany János utcától a Málna utcáig lenne az aszfaltos, ennyivel hosszabb lenne az aszfaltos szakasz. A Málna utca és a Becsei utca között döngölt murvás szakasz lesz, harmadik részfeladat az utca bővítése a Csokonaitól az Őzike utcáig, egy kőtámfalig. Három határozatot kell elfogadni. Az első a saját forrás rendelkezésre állása, ez 45.065.820 Ft + áfa, a második a bírálóbizottság felállítása, a harmadik pedig a gazdasági szereplők megjelölése, ami frissítésre került. Kérdezi, hogy valakinek van-e kérdése, észrevétele, hozzászólása?

**dr. Temesvári Zsolt képviselő:** Miért nem lehet végig aszfaltos?

**Bíró Imre polgármester:** Mert ha jobb minőségű lesz, mint ami volt, akkor azt már terveztetni és engedélyeztetni kell.

**Varga József képviselő:** A szélesítéssel kapcsolatban kérdezi, hogyan kezelik a rossz kőkerítést, a kőbástyát? Felmérték-e, hogy kell-e stabilizálni?

**Bíró Imre polgármester:** A bástyáig terjed, addig van a határ. Ahhoz nem nyúlnak.

**Varga József képviselő:** Ezen gondolkodni kellett volna, ott 200 méteren bástya van. Ha ott a földet elveszik, elbontják alóla, akkor leomolhat. Most neki van támaszkodva a föld.

**Bíró Imre polgármester:** Ez majd ott derül ki, sok a hordalék a bástya mellett.

**Varga József képviselő:** A műszaki felmérésnél figyelni kellett volna, mert ha a tövét elszedik, be fog omlani. Abban a sávban jön le egy nyomott szennyvízvezeték, ha lebontják, nem érintik-e a szennyvizet, mert nincs mélyen. Ez a két aggálya van. A bástyát meg kell erősíteni, ha ehhez kell még pénz, akkor tegyék hozzá.

**Bíró Imre polgármester:** A közbeszerzés ezt nem tartalmazza. Ez kifejezetten az út javításra van, és a padkára. A bozót mögött nehéz látni, hogy ott mi van.

**Varga József képviselő:** Az ecetfa gyökérzete is be van nőve, ha kiszedik, a bástyát érinteni fogja.

**Bíró Imre polgármester:** Biztos, hogy nagyobb lesz a szintkülönbség. A bástya megerősítése nincs benne, ha ez többletköltség, akkor mi lesz?

**Harsány István közbeszerzési tanácsadó:** Pótmunka lesz. A közbeszerzési eljárásban nem képeztek tartalékkeretet és ez az árajánlatnak sem része. A Kbt. 141. § (2) bekezdése alapján szerződésmódosítással a szerződéses érték 15 %-áig lehet pótmunka. Lehet több is, de akkor indokolási kötelezettség lesz az előre nem láthatóságot illetően, ami szerinte nem állna meg. A vállalkozási díj 15 %-a lehet a pótmunka, a vállalkozási díjat nem lehet tudni előre. Ha a 15 %-on kívül lesznek, akkor új közbeszerzési eljárást kell lefolytatni az adott műszaki tartalomra, le kell állítani a folyamatban lévő kivitelezést, el kell számolni.

**Varga József képviselő:** Még egy dolog. Attól tart, hogy mivel nem kellett terveztetni, így csapadékvíz-elvezetés sem lett tervezve. Félő, hogy legyen akármilyen döngölt murva, a csapadék el fogja mosni.

**Bíró Imre polgármester:** Eddig sem vitte el. A lezúduló víz nem az úton megy, hanem az erdő felé.

**Varga József képviselő:** Igen, valakinek a telkére, de ezt hosszú távon nem tehetik meg. Ha nem az első, akkor a második eső lemossa, és ott lesz a Málna utcában. Aggályai vannak.

**Bíró Imre polgármester:** Szerinte jó lesz így, ő nem tartja aggályosnak.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatokat hozza:**

**3/2024. (II.1.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban az eljárásra megadott becsült érték összegével (1. részfeladat: Árpád utca (Arany-Málna között) 25.337.030 HUF+ÁFA, 2. részfeladat: Árpád utca (Málna-Becsei) 10.851.190 HUF+ÁFA, 3. részfeladat: Árpád utca (Csokonai-Őzike) szélesítés, bővítés 8.877.600 HUF+ÁFA, összesen 45.065.820 HUF+ÁFA) rendelkezik, amely saját forrásból kerül biztosításra.

**4/2024. (II.1.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban az alábbi tagokból álló bíráló bizottságot hozza létre:

1) a közbeszerzés tárgya szerinti szakmai szakértelemmel rendelkező tag:

Ádám László építőmérnök

2) a közbeszerzési szakmai szakértelemmel rendelkező tag:

Harsányi István felelős akkreditált közbeszerzési szaktanácsadó

3) jogi szakmai szakértelemmel rendelkező tag:

Harsányiné dr. Tóth Beáta jogász

4) pénzügyi szakértelemmel rendelkező tag:

Sibak-Németh Lilla pénzügyi ügyintéző

**5/2024. (II.1.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a „Balatonszepezd útfelújítások I.” című projektben a kivitelező kiválasztása tárgyú közbeszerzési eljárásban az ajánlati felhívást és a közbeszerzési dokumentumokat elfogadja, a Kbt. 115. § szerinti nyílt közbeszerzési eljárást megindítja.

A képviselő-testület eljárásban az alábbi gazdasági szereplőket kéri fel ajánlattételre:

1) Datisped Zrt.

 8227 Felsőörs, Fenyves u. 37.

 Adószáma: 13139766-2-19

2) Veszprémi Útépítő Kft.

 8229 Csopak, Bencze László u. 13.

 Adószáma: 22929338-2-19

3) Útéppark Kft.

 8000 Székesfehérvár, Szlovák utca 6.

 Adószáma: 24105099-2-07

4) Ökobau Kft.

 8600 Siófok, Vak Bottyán u. 38.

 Adószáma: 10490086-2-14

5) Hazai Építőgép Társulás Zrt.

 2351 Alsónémedi, Ócsai út 2405/4.

 Adószáma: 26647184-2-13

6) Practical Kft.

 8200 Veszprém, Házgyári út 26.

 Adószáma: 10739893-2-19

Határidő: azonnal

Felelős: közbeszerzési szakértő, polgármester

**3) Pályázat kiírása falugondnoki munkakörre**

*Előterjesztő: Bíró Imre polgármester*

**Bíró Imre polgármester:** A falugondnok 2024. február 29. napjával meg kívánja szüntetni a jogviszonyát, így a falugondnoki munkakört meg kell pályáztatni. Az időpontok, feltételek a kiírásban vannak. Kérdezi, hogy valakinek van-e kérdése, észrevétele, hozzászólása?

**Varga József képviselő:** Sajnos ez a bérekre is visszavezethető.

**Bíró Imre polgármester:** Március 1-től 10 %-os lesz a bérfejlesztés.

**Varga József képviselő:** Ami pont semmire nem elég. Kérdezi, hogy miért nem tudnak magasabb bért adni?

**dr. Varga Viktória jegyző:** Azért, mert a közalkalmazotti törvény alapján figyelembe kell venni a besorolást, ami kötött. A szorzószámok nagyon alacsonyak, így sajnos valószínűleg a garantált bérminimumot fogja kapni némi pótlékkal, aki pályázik.

**Varga József képviselő:** A bérekhez komolyan hozzá kell nyúlni. Nehéz lesz megfelelő embert találni, akinek van helyismerete.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**6/2024. (II.1.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a közalkalmazottak jogállásáról szóló 1992. évi XXXIII. törvény 20/A. § alapján pályázatot hirdet falugondnok munkakör betöltésére.

A közalkalmazotti jogviszony időtartama: határozatlan idejű közalkalmazotti jogviszony.

Foglalkoztatás jellege: teljes munkaidő

A munkavégzés helye: Veszprém vármegye, 8252 Balatonszepezd közigazgatási területe

A munkakörbe tartozó lényeges feladatok:

Falugondnoki feladatok ellátása, munkaköri leírás és szakmai program alapján, figyelemmel a szociális igazgatásról és a szociális ellátásokról szóló 1993. évi III. törvényben, valamint az ágazati jogszabályokban foglaltakra. Lényeges feladatok: falugondnoki gépjármű vezetése, közreműködés a szociális étkeztetésben, a házi segítségnyújtásban, az egészségügyi ellátáshoz való hozzájutás biztosításában (rászorultak szakrendelésre szállítása), a háziorvosi rendelésre szállításban, az egyéb egészségügyi intézménybe szállításban, gyógyszer kiváltásban, gyógyászati segédeszközökhöz való hozzájutás biztosításában, óvodás és iskolás gyermekek szállításában, a közösségi, művelődési, sport- és szabadidős tevékenységek szervezésében, az egyéni hivatali ügyek intézésének segítésében, az egyéb lakossági szolgáltatások szervezésében.

Illetmény és juttatások:

Az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény rendelkezései az irányadók.

Pályázati feltételek:

- legalább szakmunkás végzettség

- falugondnoki alapképzettség, vagy a képzettség megszerzésének vállalása

- legalább 3-5 év gépjárművezetői tapasztalat

- B kategóriás jogosítvány

- magyar állampolgárság, cselekvőképesség

- foglalkozás-egészségügyi alkalmasság

- büntetlen előélet

- 3 hónap próbaidő vállalása

A pályázat elbírálásánál előnyt jelent:

- jó kapcsolatteremtő képesség, segítőkészség

- önálló munkavégzés, felelősségtudat, terhelhetőség, megbízhatóság, pontosság

- helyismeret,

- jó írásbeli kifejezőkészség,

- felhasználói szintű számítógép-ismeret

A pályázat részeként benyújtandó iratok, igazolások:

- részletes fényképes szakmai önéletrajz

- iskolai végzettséget igazoló okmány másolata

- 3 hónapnál nem régebbi erkölcsi bizonyítvány

- érvényes gépjárművezetői engedély másolata

- falugondnoki alapképzettséget igazoló okirat másolata, vagy nyilatkozat arról, hogy falugondnoki képzésen való részvételt vállalja, és a feladat ellátásához szükséges képesítést megszerzi,

- nyilatkozat arról, hogy a pályázatban foglalt személyes adatainak a pályázati eljárással összefüggő kezeléséhez hozzájárul.

- nyilatkozat arról, hogy a próbaidőt vállalja

A munkakör betölthetőségének időpontja:

A munkakör legkorábban 2024. március 1. napjától tölthető be.

A pályázat benyújtásának határideje: 2024. február 23.

A pályázati kiírással kapcsolatosan további információt Bíró Imre polgármester nyújt, a +36-30/330-12-11 telefonszámon.

A pályázatok benyújtásának módja:

Postai úton, a pályázatnak Balatonszepezd Község Önkormányzata címére történő megküldésével (8252 Balatonszepezd, Árpád u. 27.). Kérjük a borítékon feltüntetni a pályázati adatbázisban szereplő azonosító számot: BSZ/ /2024., valamint a munkakör megnevezését: falugondnok.

Elektronikus úton: a meszaros.emoke@zankaph.hu e-mail címre.

A pályázat elbírálásának módja, rendje:

A pályázatokat Balatonszepezd Község Önkormányzata képviselő-testülete bírálja el. A pályázat kiírója fenntartja a jogot a pályázat eredménytelenné nyilvánítására. A pályázati kiírásnak nem megfelelő pályázatot a képviselő-testület érvénytelenné nyilvánítja és értékelését mellőzi.

A pályázat elbírálásának határideje: 2024. február 29.

A pályázati kiírás további közzétételének helye, ideje: Balatonszepezd község honlapja: 2024. február 2.

A KÖZSZOLGÁLLÁS tervezett publikálási időpontja: 2023. február 5.

**4) Kötelező felvételt biztosító általános iskolai körzethatárok véleményezése**

*Előterjesztő: Bíró Imre polgármester*

**Bíró Imre polgármester:** Minden évben kétszer is véleményezik az iskolai körzethatárokat, de változás nincs, Balatonszepezdre a Bozzay Pál Német Nemzetiségi Nyelvoktató Általános Iskola a kijelölt intézmény. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**7/2024. (II.1.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonfüredi Tankerületi Központ által a 2024/2025. tanévre összeállított, Balatonszepezd Község közigazgatási területére vonatkozó kötelező felvételt biztosító általános iskolai körzethatárral egyetért.

Határidő: 2024. február 15.

Felelős: polgármester

**5) Döntés az Aktív Turizmus Fejlesztése TOP-PLUSZ-6.1.4.-23. pályázat Projektelőkészítő Tanulmányának módosításáról**

*Előterjesztő: Bíró Imre polgármester*

**Bíró Imre polgármester:** Az Irányító Hatóságtól rövid határidős hiánypótlást kaptak, és jelezte a Vitorlás Szövetség, hogy a rendelkezésre álló forrás 7.620.000 Ft-ról 19.685.000 Ft-ra növekedett, ennyi lenne az elnyerhető pénz. Módosult a projektelőkészítő tanulmány, bekerült a kerékpáros szervízpont és egy komolyabb sólya létesülne. A fejlesztés nem a strandon, hanem a strand melletti 1457/1 hrsz-ú ingatlanon valósulna meg. Holnapig kell teljesíteni a hiánypótlást. Kérdezi, hogy valakinek van-e kérdése, észrevétele, hozzászólása?

**Varga József képviselő:** Szeretné, hogy úgy létesülne kishajós megállópont, hogy értéke legyen. A maga részéről kivenné kerékpáros részt. Ebből az összegből talán már egy tisztességes kikötőpontot lehetne létesíteni. Van egy stég, ahol kb. 20 métert kell befelé menni ahhoz, hogy egy kishajó ki tudjon kötni.

**Bíró Imre polgármester:** Sok kérdés van. Ilyen pl. hogy a nemzet park szerint lehet-e egyáltalán ott létesíteni bejáratot. Műszaki szempontból a pályázatírók nem nézték meg, hogy mibe fog kerülni. Szerinte hagyják benne a kerékpáros részt, nem baj, ha egy nagyobb műszaki tartalom van benne.

**Varga József képviselő:** Ez egy pályázati pénz, ha arra kapják, akkor azt meg is kell valósítani. A több pénzből lehet egy normális kishajópontot létesíteni. A pályázat gerincét a vízilétesítmény adja, ha a nemzeti park nem engedi, akkor bukott az egész projekt, akkor a biciklis rész sem lesz. Itt nincs stabil part, ide nem lehet csak simán letenni a sólyát, ezért is kell a több pénz, a magasabb műszaki tartalom.

**dr. Temesvári Zsolt képviselő:** A kerékpáros rész nélkül is megadják a 19 milliót?

**Bíró Imre polgármester:** Nem tudja. A biciklisek hozhatnak bevételt a strandnak, ha megállnak.

**Varga József képviselő:** Szerinte egy biciklis sem fog ott megállni, ahogy elhagyják Szepezdet, mennek tovább Révfülöpre, nem fognak átmenni a vasúti átjárón.

**Szántó Szilvia irodavezető:** A 7 milliós támogatásban csak az alap volt benne, egy pingpong-asztalnyi sólya és a kerítés. Az eredeti helyszínen nem lehetne a sólyát műszakilag bővíteni, hogy a 7 millió Ft helyett 19 millió Ft legyen, ezért került bele a kerékpáros szervízpont. Ha a nemzeti park egyébként itt nem engedi a megvalósítást, akkor az egész projekt bukik. A módosítással a sólyahely lenne a lényeg. Próbáljanak meg komolyabb műszaki tartalmú sólyát kérni a többletforrásból.

**Bíró Imre polgármester:** Akkor a fejlesztési igénybe a nagyobb műszaki tartalmú sólya, kerítés kiépítése, partrendezés kerülne be, a helyrajzi szám változása mellett.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**8/2024. (II.1.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az Aktív Turizmus Fejlesztése TOP\_PLUSZ–6.1.4-23 számú pályázathoz készült Projektelőkészítési tanulmány 6. pontjának módosítását (Fejlesztési igény: nagyobb műszaki tartalmú sólya, kerítés kiépítése, partrendezés - bruttó 19.685.000 Ft) megismerte, azzal egyetért.

Egyidejűleg az 1/2024. (I.16.) Bsz. önkormányzati határozatában a tervezett kishajós megállópont létesítésére kijelölt területet a Balatonszepezd Község Önkormányzata a kizárólagos tulajdonában lévő 1457/1 hrsz-ú ingatlanra módosítja.

Határidő: azonnal

Felelős: polgármester

Több napirendi pont nem lévén Bíró Imre polgármester megköszöni a nyilvános ülésen való részvételt, és azt **9.00** órakor bezárja.

K. m. f.

**Bíró Imre dr. Varga Viktória**

 polgármester jegyző